ছোটবেলায় স্কুলে পড়ার সময় কবিতার কয়েকটি লাইন মাঝে মধ্যে খাতায় লিখে ফেলতাম। দু’একদিনের মধ্যে আরো কয়েকটি লাইন যোগ করে মিলিয়ে দেখতাম। পরে আরো কয়েক লাইন যোগ হতো। এসব লাইনের মধ্যে এক ধরনের মিল খুঁজে পেতাম। তখন মনে হতো এটা একটি কবিতা । কবিতাটি শোনানোর মত বা দেখানোর মত কাউকে খুঁজে পেতাম না। তারপরও নিজে নিজে বারবার পড়তাম। কোথাও শব্দের অমিল থাকলে নতুন শব্দ বসিয়ে মিলাতে চেষ্টা করতাম। এভাবে কয়েকটি কবিতা লেখা হয়ে যায়। স্কুল ম্যাগাজিন ও দেয়াল পত্রিকায় দু’একটা কবিতা ছাপা হয়। টিচারদের কেউ কেউ বলতেন তোমার কবিতাটা সুন্দর হয়েছে। তখন কবিতা লেখার আনন্দটা আরো বেড়ে যেত। কবিতা লেখার প্রতি আগ্রহ বাড়তে থাকে। আলাদা একটি খাতায় কবিতাগুলো লিখে ফেলি। ক্লাবের ম্যাগাজিনেও একটি কবিতা ছাপা হয়। ম্যাগাজিনটি এলাকায় যারা পড়তে পারে তাদের সবার কাছে পৌঁছে দেয়া হয়। এতে সবাই জানতে পারে যে আমি কবিতা লিখতে পারি। কোন কিছু লিখতে হলে অনেকে আমার কাছে আসে। আমাকে দেখায়, কেউ কেউ আবার আমাকে লিখে দিতে বলে। এতে আমার গদ্য লেখার প্রতি এক ধরনের আগ্রহ জাগে। ছোট খাট ঘটনা প্রবাহকে গল্পে রূপ দেয়ার চেষ্টা করি। কয়েক পৃষ্ঠা লিখে ফেলে আবার পড়ে দেখি। মনে হচ্ছে গল্প হচ্ছে। যদিওবা তখনো গল্প বা কবিতার মৌলিক বিষয়গুলো আমার জানা ছিল না। তারপরও গল্পটা ক্লাবের ম্যাগাজিনে ছাপা হলো।স্কুলের পাঠ্য বইয়ের কবিতা ও গল্পগুলো আমাকে বেশ আকর্ষণ করতো। বছরের শুরুতে এসব কবিতা গল্প নিজে নিজে পড়ে নিতাম। সবটাই যে বুঝতে পারতাম তা নয়। তবে এ পড়ার মাঝে এক ধরনের আনন্দ খুঁজে পেতাম।